钦定古今图书集成/理学汇编/文学典/第195卷 > 《入蜀纪行诗序》前人
## 钦定古今图书集成/理学汇编/文学典/第195卷 > 《入蜀纪行诗序》前人

“总章二年五月癸卯，余自长安观景物于蜀，遂出褒
斜之隘道，抵岷峨之绝径，超元谿，历翠阜，迨弥月而
臻焉。若乃采江山之俊势，观天地之奇作，丹壑争流，
青峰杂起，陵涛鼓怒以伏注，天壁嵯峨而横立，亦宇
宙之绝者也。虽庄周诧吕梁之险，韩侯怯孟门之峻，
曾何足云？盖登培𪣻者，起衡霍之心；游涓浍者，发江”
湖之思。况乎躬览胜事，足践灵区，烟霞为朝夕之资，
风月得林泉之助？嗟乎！山川之感召多矣！余能无情
哉！爰成文律，用宣行唱，编为三十首，投诸好事焉。